Atklāta konkursa 
“Vanšu tilta būvprojekta izstrāde, pārbūve un autoruzraudzība”
 ID Nr. CAIP 2024/68

Atbildes uz 27.06.2024. iesniegtajiem jautājumiem 


Iepazīstoties ar atklātā konkursa “Vanšu tilta būvprojekta izstrāde, pārbūve un autoruzraudzība”, ID Nr. CAIP 2024/68, nolikumu un konkursa dokumentāciju, kā arī ņemot vērā Pasūtītāja 2024.g.26.jūnija atbildi vēlamies precizēt sekojošo:
1.jautājums:
pamatojums tam, ka iepirkuma piedāvājumu iesniegšanas termiņš ir saīsināts dēļ jaunatklātiem apstākļiem, kas izriet no tā, ko pasūtītājs ir konstatējis, lūdzam sīkāk norādīt kādi tie ir;
Atbilde:
Komisija skaidro, ka paātrinātas procedūras pamatojums ir noteikts saskaņā ar Ministru kabineta 28.02.2017. noteikumu Nr.107 “Iepirkuma procedūru un metu konkursu norises kārtība” 4.punktu, t.sk. lai maksimāli samazinātu tilta ikdienas lietotāju neērtības un novērstu vēl lielāku objekta pašlaik konstatētā stāvokļa pasliktināšanos.  



2.jautājums:
ņemot vērā ka iepirkuma piedāvājumu iesniegšanas termiņš ir saīsināts un komisija aicina ieinteresētos piegādātājus iespējami operatīvi sagatavot un iesniegt piedāvājumus, bet ņemot vērā, ka Latvijā pēdējos 20 gados netika veikti autosatiksmes vanšu tilta pārbūve ar vanšu maiņu vai jaunbūve ar vanšu uzstādīšanu, ar laiduma garumu (starp balstiem) ne mazāku kā 150 m, lūdzam pasūtītāju veikt grozījumus nolikuma kvalifikācijas prasībās, lai iespēja piedalīties konkursā būtu  lielākam pretendentu lokam:
Nolikuma 3.5. apakšpunktu grozīt šādā redakcijā:
Pretendentam ne vairāk kā iepriekšējo 20 (divdesmit) gadu laikā, kā arī periodā līdz piedāvājumu iesniegšanas brīdim, ir pieredze:
· vismaz 1 (viena) autosatiksmes vanšu tilta pārbūves ar vanšu maiņu vai jaunbūves ar vanšu uzstādīšanu būvprojekta izstrādē. Pieredzi apliecinošiem būvprojektiem jābūt pilnībā pabeigtiem un akceptētiem (saņemtai atzīmei par projektēšanas nosacījumu izpildi) normatīvajos aktos noteiktajā kārtībā;
· vismaz 1 (viena) autosatiksmes vanšu tilta pārbūvē ar vanšu maiņu vai jaunbūvē ar vanšu uzstādīšanu. Būvdarbiem jābūt pilnībā pabeigtiem un nodotiem ekspluatācijā;

Nolikuma 3.6. apakšpunktu grozīt šādā redakcijā:
Būvprojekta vadītājam (projektēšanas projekta vadītājam), kuram ir būvprakses sertifikāts tiltu projektēšanā un ne vairāk kā iepriekšējo 20 (divdesmit) gadu laikā, kā arī periodā līdz piedāvājumu iesniegšanas brīdim, pieredze kā būvprojekta vadītājam (projektēšanas projekta vadītājam):
· vismaz 1 (viena) autosatiksmes vanšu tilta pārbūves ar vanšu maiņu vai jaunbūves ar vanšu uzstādīšanu būvprojekta izstrādē. Pieredzi apliecinošiem būvprojektiem jābūt pilnībā pabeigtiem un akceptētiem (saņemtai atzīmei par projektēšanas nosacījumu izpildi) normatīvajos aktos noteiktajā kārtībā;

Nolikuma 3.7.apakšpunktu grozīt šādā redakcijā:
Būvdarbu vadītājam (būvniecības projekta vadītājam), kurš veiks atbildīgā būvdarbu vadītāja pienākumus un kuram ir būvprakses sertifikāts tiltu būvdarbu vadīšanā un ne vairāk kā iepriekšējo 20 (divdesmit) gadu laikā, kā arī periodā līdz piedāvājumu iesniegšanas brīdim, pieredze kā atbildīgajam būvdarbu vadītājam (atbildīgajam būvniecības projekta vadītājam):
· vismaz 1 (viena) autosatiksmes vanšu tilta pārbūvē ar vanšu maiņu vai jaunbūvē ar vanšu uzstādīšanu, ar laiduma garumu (starp balstiem) ne mazāku kā 110 m (viens simts desmit metri). Būvdarbiem jābūt pilnībā pabeigtiem un nodotiem ekspluatācijā;

Atbilde:
Komisija skaidro, ka Vanšu tilta garākā laiduma posma garums ir 312 metri. Norādām, ka Pasūtītajam ir nepieciešams pārliecināties par pretendentu pieredzi šāda būvprojekta un būvdarbu īstenošanā. 
Papildus vēršam uzmanību uz Latvijas Republikas Augstākās tiesas sagatavoto tiesas prakses apkopojumu publisko iepirkumu lietās, kurā ir atsauce uz Augstākās tiesas 2015.gada 13.maija rīcības sēdes lēmumu lietā Nr. SKA-299/2015, norādīto, ka pretendentu kvalifikācijas prasību noteikšana ir tieši pasūtītāja rīcības brīvība. Tā vērsta uz to, lai piedāvājums atbilstu pasūtītāja iecerēm un tas saņemtu iepirkuma priekšmetam atbilstošu un pēc iespējas kvalitatīvu izpildījumu. Tādēļ pretendentu un arī tiesas vērtējums par to, ka attiecīgo pakalpojumu, iespējams, var izpildīt arī ar zemāku vai ar citu kvalifikāciju, lielā mērā būtu spekulatīvs un ārpus to kompetences. Citiem vārdiem, pretendents nevar pasūtītājam diktēt noteikumus, ar kādu kvalifikāciju apveltītiem jābūt pretendentiem vai to atbildīgajām personām kvalitatīva pakalpojuma saņemšanas nodrošināšanai. Arī tiesa, to darot, iejauktos pasūtītāja kompetencē. Nenoliedzami, šāda iestādes brīvība nevar pārkāpt nepieciešamās robežas, kas attaisno nevis atbilstoša pakalpojuma saņemšanu, bet citas intereses. Tādā gadījumā būtu pamats bažīties par nepamatotu konkurences ierobežošanu (Sk. Augstākās tiesas prakses apkopojums Publisko iepirkumu lietās 2004.–2017.gads. Rīga, 2017.). 
Vienlaikus norādām, ka, veicot vanšu tiltu izpēti Eiropas Savienības valstīs ir konstatēts, ka līdzvērtīgu tiltu veidiem, kā Vanšu tiltam, laiduma garums sākas no 150 metriem.
Pamatojoties uz augstāk minēto, paskaidrojam, ka netiks veikti grozījumi Nolikuma 3.5., 3.6. un 3.7.punktā noteiktajam. 





3.jautājums:
Nolikuma 2.3.2.1.apakšpunkts nosaka, ka būvprojekta izstrādes laiks ir ne ilgāk kā 12 mēneši, iekļaujot Būvprojekta ekspertīzes veikšanai nepieciešamo laiku. Uzskatām, ka ir nepieciešams papildus atrunāt, ka pēc nepieciešamības un saskaņošanas ar Pasūtītāju, būvprojekta izstrādes laiks var tikt pagarināts par 6 mēnešiem.
Atbilde:
Komisija skaidro, ka būvprojekta izstrādes termiņš objektam par Vanšu tiltu ir noteikts, apzinot objekta sarežģītību un kopējo apjomu. Šobrīd nav pamats uzskatīt, ka būvprojekta izstrādei būs nepieciešams papildu termiņš, līdz ar to, grozījumu veikšanai nav pamats. 
Vienlaikus norādām, ka Nolikuma pielikuma Nr. 7 “Līguma projekts” 5.sadaļā ir atrunāti gadījumi, kuros var tikt veiktas izmaiņas darbu izpildes termiņos.


